भारतीय मूल्यों के विकासात्मक स्वरूप के साथ ही सांस्कृतिक और जातीय अस्मिता को जगाने का कार्य ‘भारत-भारती’ ने किया। इसके साथ ही ‘‘भारतीयता की खोज में प्रवृत्त करने का काम जैसा ‘भारत-भारती’ ने किया वैसा किसी दूसरी रचना ने नहीं किया। देश प्रेम की कविता भी अनेक कवियों ने रची: उनमें सत्कवि भी थे और इन रचनाओं में अनेक उच्चकोटि की कविताएं है। पर ‘भारत-भारती’ ने जिस तरह समाज के हर वर्ग के मर्म को छुआ, संवेदन के हर स्तर को झकझोरा और भावना-मूलक, बौद्धिक, आध्यात्मिक, सभी प्रकार के सरोकारों को पुष्टि दी, वह अद्वितीय है। संवेदन और सरोकार बदलते हैं, राग-बन्धों के ढाँचे बदल जाते है और इस प्रकार रचनाएं पुरानी पड़ जाती हैं-स्वयं कवि ही प्रौढ़तर अवस्था में पहुँच कर अपने कर्म को बदली हुई दृष्टि से देख सकता है, पर जो रचनाएं युग की अचूक पहचान के कारण ठीक समय पर ठीक बिन्दु को छू जाती हैं, वे समाज के जीवन में एक टिकाऊ स्थान बना गयी होती है। ....‘भारत-भारती’ मे भी हम उसके रचनाकाल में चर्चित नई ऐतिहासिक जानकारियों के बीच वाल्मीकि और व्यास, रामायण, महाभारत और श्रीमद्भागवत्, कालिदास और भवभूति की अनुगूँज सुन सकेगें।21 और यही वह अनुगूँज है जो तब से लेकर अब तक सुनी जा सकती है। समय परिवर्तित होता जाता है, किन्तु सन्दर्भ सदैव अपरिवर्तित रहते है और गुप्त ने ऐसे ही सन्दर्भो को ‘भारत-भारती’ में अंकित किया है। उन्होनें तत्कालीन समस्याओं दरिद्रता, व्याधि, अशिक्षा, दुर्भिक्ष, आडम्बर, कृषक-समस्या आदि का वर्णन कर पाठकों को जागरूक बनाया है। विजयेन्द्र स्नातक ने लिखा है-‘गुप्त जी अपने युग की सीमाओं में बंधकर सम-सामयिकता को ही काव्य का विषय नहीं बनाते थे। युगबोध की सजग दृष्टि उनके पास थी किन्तु भारत के स्वर्णिम अतीत के प्रति भी उनकी आस्था थी। वह अपने वर्तमान के आगे जाने वाले अनागत भविष्य को भी देख रहे थे। कालयजी कवि वही होता है जो तीनों कालों पर समदृष्टि रखकर विकासोन्मुख बना रहता है। अप्रासंगिकता का प्रश्न-चिन्ह उस पर नहीं लगता। वह परम्परा में विश्वास रखता हुआ, स्वास्थ्य परम्परा को आगे बढ़ाता है। राष्ट्रकवि गुप्त इसी कोट के कवि थे। भारत में उनकी भारती सदैव गुंजित होती रहेगी’। ‘गुप्त जी की प्रतिभा की सबसे बडी़ विशेषता है कालानुसरण की क्षमता अर्थात उत्तरोत्तर बदलती हुई भावनाओं और काव्य प्रणालियों को ग्रहण करते चलने की शक्ति। इस दृष्टि से हिन्दी भाषी जनता के प्रतिनिधि कवि ये निःसंदेह कहे जा सकते है। ‘भारतेन्दु’ के समय में स्वदेश-प्रेम की भावना जिस रूप में चली आ रही थी उसका विकास ‘भारत-भारती’ में मिलता है। ..प्राचीन के प्रति पूज्य भाव और नवीन के प्रति उत्साह दोनों गुप्त जी में है।’22